Diari Oficial de la Generalitat Valenciana


Sumari del DOGV 3192, del 26-02-1998 (1998/1112)

ORDRE de 5 de febrer de 1998, de la Conselleria de Cultura, Educació i Ciència, per la qual es requereix a l'alumnat que accedí als centres d'ensenyaments mitjans del complex educatiu de Cheste, mitjançant les convocatòries anuals de llocs escolars, l'acreditació dels ingressos familiars corresponents a l'exercici 1996.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3192

Data del DOGV
:   26-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1112


Data del document
:   05-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 5 de febrer de 1998, de la Conselleria de Cultura, Educació i Ciència, per la qual es requereix a l'alumnat que accedí als centres d'ensenyaments mitjans del complex educatiu de Cheste, mitjançant les convocatòries anuals de llocs escolars, l'acreditació dels ingressos familiars corresponents a l'exercici 1996. [1998/X1112]
  
Mitjançant decret del Govern Valencià, s'estableixen els preus públics a percebre pels serveis d'allotjament, transport i menjador prestats a l'alumnat dels centres d'ensenyaments mitjans i també les exempcions del pagament o les possibles reduccions del preu d'acord amb els ingressos familiars. Amb aquesta finalitat preveu que cada curs s'exigirà la justificació de la renda familiar per apreciar les seues possibles alteracions.
  
Per tot això, fent ús de les atribucions que m'han estat conferides per l'article 35 de la Llei de Govern Valencià,
  
ORDENE
  
Primer
  
Amb la finalitat de determinar el dret a l'exempció o actualitzar l'import a abonar en concepte de preus públics pels serveis complementaris d'allotjament, menjador i transport, es requereix a tot l'alumnat dels centres d'ensenyaments mitjans del Complex Educatiu de Cheste que hi haja accedit mitjançant la convocatòria pública de llocs escolars que s'efectua cada any, l'acreditació documental de la seua renda familiar corresponent a l'exercici 1996 i del nombre de membres de la unitat familiar.
  
L'alumnat que estiga matriculat, durant el curs 1997-98, en cursos que posen fi als seus estudis al Complex Educatiu de Cheste no estarà obligat a l'acreditació documental prevista en el paràgraf anterior, tret del cas de l'alumnat de COU que desitge continuar els seus estudis en un cicle formatiu de grau superior de Formació Professional.
  
Segon
  
La manca de presentació d'aquesta documentació en el termini assenyalat provocarà la pèrdua de la gratuïtat o de la reducció del preu de les prestacions, en el cas dels qui ja foren beneficiaris, o la renúncia a la seua revisió en els altres casos.
  
En aquest sentit els alumnes interns que no presenten la documentació requerida hauran d'abonar la tarifa màxima dels preus públics vigents aplicables a aquesta ordre.
  
Tercer
  
Només es podrà concedir la revisió de les prestacions a l'alumnat que haja accedit als centres d'ensenyaments mitjans del Complex Educatiu de Cheste mitjançant la presentació de sol·licitud en una de les convocatòries anuals de llocs escolars i que haja sigut seleccionat en les resolucions d'aquestes com a admés o suplent.
  
L'alumnat que ha accedit als centres d'ensenyaments mitjans del Complex Educatiu de Cheste en el període de matrícula no té dret a l'exempció total o parcial de l'import dels preus públics i, per tant, resta exclòs de participar en aquesta convocatòria.
  
Quart
  
1. Per a ser beneficiari de la gratuïtat o reducció del preu de les prestacions per al curs 1998-99 caldrà complir les condicions acadèmiques previstes en la legislació educativa vigent i tenir una renda familiar anual durant l'any 1996 inclosa dins dels mòduls establerts en la normativa vigent sobre preus públics.
  
2. Els ingressos de la unitat familiar corresponents a l'any 1996 es justificaran mitjançant fotocòpia de tots els fulls (inclòs el full de ingrés o devolució) de la declaració o declaracions de la renda dels seus membres corresponents a l'exercici 1996, degudament segellada per l'entitat on va ser presentada. Si els cònjuges no realitzen la declaració conjunta i algun d'ells no està obligat legalment a efectuar la declaració de la renda, s'haurà de presentar, a més, un certificat de la delegació o administració del Ministeri d'Economia i Hisenda en què s'acredite aquest fet.
  
Quan els membres de la unitat familiar no estiguen obligats a presentar la declaració de renda de 1996 o si es tracta d'ingressos exempts d'impostos, els ingressos hauran d'acreditar-se mitjançant les certificacions expedides per l'organisme corresponent (empresa, Institut Nacional d'Ocupació, Delegació d'Hisenda, Institut Nacional de la Seguretat Social...)
  
3. Com a ingressos familiars anuals es computarà la suma de les bases liquidables regulars de la Declaració de la Renda de l'exercici 1996 de tots els membres de la unitat familiar més els ingressos exempts de l'Impost sobre la Renda de les Persones Físiques, dels quals es computarà l'import íntegre.
  
4. Constitueixen modalitats d'unitat familiar les següents: A) la integrada pels cònjuges no separats legalment i els fills menors de 18 anys, així com els majors d'edat, sempre que en qualsevol dels dos casos hi convisquen i, en el segon, siguen menors de 26 anys i no perceben cap tipus d'ingrés; B) la formada pel pare i la mare, o un d'ells, i els fills a què es refereix l'apartat A) anterior; C) la formada pels fills senyalats en l'apartat A) anterior quan no hi haja pare ni mare.
  
El nombre de membres de la unitat familiar es justificarà mitjançant una fotocòpia del llibre de família. Les alteracions sobrevingudes durant l'any 1996 que no consten en el llibre de família hauran de justificar-se documentalment (certificats de defunció, sentències judicials o interlocutòries de mesures provisionals de separació, etc.).
  
Si els interessats no acrediten, mitjançant una fotocòpia del llibre de família, cap alteració del nombre de membres de la unitat familiar, es considerarà que són els mateixos que s'acreditaren per a accedir al lloc escolar en la convocatòria anual corresponent.
  
Cinquè
  
La revisió serà efectuada per una comissió constituïda pels membres següents:
  
Presidenta:
  
La cap del Servei de Coordinació de Centres i Programes Educatius de la Direcció General de Centres Docents.
  
Vocals:
  
- La cap del Servei de Títols, Beques i Ajudes a l'Estudi, de la Direcció General de Centres Docents.
  
- El director gerent del Complex Educatiu de Cheste.
  
- L'inspector d'Educació dels centres docents del Complex Educatiu de Cheste.
  
- Un representant dels directors dels centres del Complex Educatiu de Cheste, elegit per la Comissió de Coordinació del Complex Educatiu.
  
- El director del centre residencial del Complex Educatiu de Cheste.
  
- Un representant dels pares, elegit per aquests entre els qui formen part dels consells escolars dels centres del Complex.
  
- Un representant dels alumnes, elegit per aquests entre els qui formen part dels consells escolars dels centres del Complex.
  
- El cap de la Secció de Beques i Ajudes a l'Estudi de la Direcció General de Centres Docents.
  
- El cap del Negociat d'Alumnat del Complex Educatiu de Cheste, qui actuarà com a secretari.
  
Com a suplents de la presidenta i del secretari, actuaran la cap del Servei de Títols, Beques i Ajudes a l'Estudi, i el cap de la Secció de Beques i Ajudes a l'Estudi, respectivament.
  
Sisè
  
1. Les sol·licituds s'hauran de formalitzar en els models que, a aquest efecte, els seran facilitats a la Secretaria del Complex Educatiu de Cheste.
  
2. Les sol·licituds s'hauran de presentar a la secretaria del Complex Educatiu de Cheste, als registres de les direccions territorials de Cultura i Educació i dels serveis centrals de la Conselleria de Cultura, Educació i Ciència, o per qualsevol via de les establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació de les sol·licituds i de la documentació acreditativa dels ingressos és d'un mes comptador des del dia de la publicació d'aquesta ordre al Diari Oficial de la Generalitat Valenciana.
  
D'acord amb la instrucció 6/96, de 10 de setembre de 1996 (correcció d'errades de 25 de setembre de 1996), de la Secretaria General d'aquesta Conselleria els terminis per a efectuar tots els tràmits administratius prevists en aquesta convocatòria que finalitzen en dies inhàbils, dissabtes, els dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
4. Si la sol·licitud tinguera cap defecte o algun dels documents justificatius no és presentat, l'administració, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà l'interessat perquè esmene els defectes o aporte la documentació, en el termini de deu dies comptadors des de l'endemà de la notificació.
  
5. La Secretaria del Complex Educatiu de Cheste comprovarà, a tots aquells interessats que ho demanen, la documentació acreditativa que hauran de presentar, a fi d'assessorar-los sobre la seua idoneïtat i comprovar la correcta formalització del model de sol·licitud.
  
Setè
  
La Comissió Avaluadora elaborarà una llista provisional que serà exposada en el termini de 100 dies naturals comptadors a partir de l'endemà de la data d'acabament del període de presentació de sol·licituds.
  
L'esmentada llista provisional contindrà la relació de l'alumnat sotmès a la revisió, per ordre alfabètic, amb la indicació de l'import que s'haurà d'abonar en concepte de preu públic durant el curs 1998-99.
  
Aquesta llista provisional serà exposada als taulers d'anuncis del Negociat d'Alumnat del Complex Educatiu de Cheste, per tal que, en el termini de 15 dies naturals comptadors des de l'endemà de l'exposició, els interessats puguen formular les reclamacions que consideren oportunes, adreçades a la directora general de Centres Docents. Les reclamacions es presentaran en els mateixos llocs que assenyala el punt 6.2 d'aquesta convocatòria.
  
3. En el termini d'un mes comptador des de l'acabament del període de presentació de reclamacions, una vegada resoltes aquestes, i després de la proposta prèvia de la Comissió Avaluadora, la directora general de Centres Docents dictarà la resolució definitiva de la convocatòria. Aquesta resolució serà exposada als taulers d'anuncis del Negociat d'Alumnat del Complex Educatiu de Cheste.
  
4. La manca de resolució definitiva de la convocatòria en el termini previst produeix efectes desestimatoris.
  
5. Contra aquesta resolució definitiva, els interessats podran interposar recurs contenciós administratiu, després de comunicar-ho prèviament a la Conselleria de Cultura, Educació i Ciència, davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua exposició pública.
  
Vuitè
  
1. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets del sol·licitant, sense perjudici d'altres responsabilitats que li pertoquen, després de l'obertura prèvia del corresponent expedient amb audiència a l'interessat.
  
2. Provocaran la pèrdua de les prestacions concedides:
  
- La pèrdua de la condició d'alumne del Complex Educatiu de Cheste.
  
- La repetició d'un curs acadèmic.
  
- La sanció disciplinària, per faltes greus o molt greus, d'acord amb la normativa vigent sobre drets i deures dels alumnes, després de la iniciació del corresponent expedient amb audiència a l'interessat i una vegada siga executiva la sanció per haver esgotat la via administrativa.
  
3. Els alumnes matriculats als instituts del Complex Educatiu que, per raons de malaltia, estudis a l'estranger, servei militar o prestació social substitutòria, no puguen continuar els estudis durant el curs 1998-99, podran sol·licitar la suspensió del dret a les prestacions, si en tenen, per a aqueix curs escolar, sempre que ho justifiquen documentalment.
  
DISPOSICIÓ ADDICIONAL
  
Única
  
Les prestacions complementàries previstes en aquesta ordre podran ser compatibles amb l'ajuda compensatòria i l'ajuda per a despeses de material escolar de la convocatòria general de beques i ajudes a l'estudi per al curs 1998-99.
  
DISPOSICIONS FINALS
  
Primera
  
Es delega en la directora general de Centres Docents la facultat de desplegar el que disposa aquesta ordre i de dictar la resolució definitiva i aquelles altres que calguen per a l'execució d'aquestes convocatòries.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar, després de comunicar-ho a la Conselleria de Cultura, Educació i Ciència, un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'hi puga interposar qualsevol altre que s'estime procedent.
  
València, 5 de febrer de 1998
  
El conseller de Cultura, Educació i Ciència,